b'\n_START_ARTICLE_\nAntanas Kuzmickas\n_START_PARAGRAPH_\nAntanas Kuzmickas (g. 1925 m. liepos 7 d. Gaveikiai, Giedrai\xc4\x8di\xc5\xb3 vals\xc4\x8dius) \xe2\x80\x93 Lietuvos in\xc5\xbeinierius mechanikas, sklandytojas, sklandytuv\xc5\xb3 konstruktorius.\n_START_SECTION_\nBiografija\n_START_PARAGRAPH_\nBaig\xc4\x99s prad\xc5\xbeios mokykl\xc4\x85, toliau mok\xc4\x97si Kauno \xe2\x80\x9eAu\xc5\xa1ros\xe2\x80\x9c berniuk\xc5\xb3 gimnazijoje. 1950 m. baig\xc4\x97 Kauno universiteto Mechanikos fakultet\xc4\x85. Dar b\xc5\xabdamas studentas, gabus jaunuolis prad\xc4\x97jo dirbti matematikos katedroje pratyb\xc5\xb3 vadovu._NEWLINE_1950\xe2\x80\x931958 m. Kauno universiteto (nuo 1951 m. Kauno politechnikos institutas) d\xc4\x97stytojas. 1958\xe2\x80\x931978 m. Vilniaus \xc5\xa1lifavimo stakli\xc5\xb3 gamyklos vyriausiasis in\xc5\xbeinierius. 1961\xe2\x80\x931993 m. Vilniaus in\xc5\xbeinerinio statybos instituto (iki 1969 m. Kauno politechnikos instituto Vilniaus filialas, nuo 1990 m. Vilniaus Gedimino technikos universitetas) d\xc4\x97stytojas, nuo 1972 m. docentas.\n_START_SECTION_\nMokslin\xc4\x97 veikla\n_START_PARAGRAPH_\nSvarbiausia darb\xc5\xb3 kryptis \xe2\x80\x93 metalo pjovimo stakli\xc5\xb3 projektavimas. Su kitais suk\xc5\xabr\xc4\x97 ir \xc4\xafdieg\xc4\x97 \xc4\xaf gamyb\xc4\x85 labai didelio tikslumo (precizini\xc5\xb3) apvaliojo \xc5\xa1lifavimo stakli\xc5\xb3. Trij\xc5\xb3 i\xc5\xa1radim\xc5\xb3 autorius.\n_START_SECTION_\nAviacin\xc4\x97 veikla\n_START_PARAGRAPH_\n1940 m. tapo aktyviu \xe2\x80\x9eAu\xc5\xa1ros\xe2\x80\x9c gimnazijos aviacijos b\xc5\xabrelio aviamodeliuotoj\xc5\xb3 sekcijos nariu, stat\xc4\x97 miniati\xc5\xabrinius l\xc4\x97ktuv\xc4\x97lius, v\xc4\x97liau per\xc4\x97jo \xc4\xaf aviacijos b\xc5\xabrelio sklandymo sekcij\xc4\x85, band\xc4\x97 pirmuosius skryd\xc5\xbeius Pa\xc5\xbeaislio sm\xc4\x97lynuose su lenki\xc5\xa1kos konstrukcijos mokomuoju sklandytuvu \xe2\x80\x9eVarna\xe2\x80\x9c. Ta\xc4\x8diau prasid\xc4\x97j\xc4\x99s Antrasis pasaulinis karas nutrauk\xc4\x97 entuziastingai prad\xc4\x97t\xc4\x85 erdv\xc4\x97s u\xc5\xbekariavim\xc4\x85. Galimyb\xc4\x97s t\xc4\x99sti sklandym\xc4\x85 atsiv\xc4\x97r\xc4\x97 pokario metais. Su grupe kaunie\xc4\x8di\xc5\xb3 sklandytoj\xc5\xb3 skubiai susiremontavo senus susid\xc4\x97v\xc4\x97jusius skraidymo aparatus ir skriejo Kulautuvos \xc5\xa1laituose. 1948 m. Vilniuje buvo sudaryta pirmoji l\xc4\x97ktuvinio i\xc5\xa1vilkimo grup\xc4\x97, kurioje skraid\xc4\x97 tarybin\xc4\x97s konstrukcijos sklandytuvais A-2. Ta\xc4\x8diau jaunuoliui vis nedav\xc4\x97 ramyb\xc4\x97s mintis pa\xc4\x8diam i\xc5\xa1bandyti j\xc4\x97gas platesn\xc4\x97je aviakonstravimo srityje. Po paskait\xc5\xb3 universitete, A. Kuzmickas skub\xc4\x97davo namo ir valand\xc5\xb3 valandas praleisdavo prie brai\xc5\xbeomosios lentos, su logaritmine liniuote prie aerodinamini\xc5\xb3 ir atsparumo skai\xc4\x8diavim\xc5\xb3. Palengva vatmano lapuose i\xc5\xa1ry\xc5\xa1k\xc4\x97jo jo pirmasis k\xc5\xabrybin\xc4\x97s minties vaisius \xe2\x80\x93 pradinio apmokymo sklandytuvas. Jis panaudojo sen\xc4\x85 sklandytuvo sparn\xc4\x85, suprojektavo atviros fermin\xc4\x97s konstrukcijos liemen\xc4\xaf. Kai buvo baigti darbo br\xc4\x97\xc5\xbeiniai, nedidel\xc4\x97 student\xc5\xb3 mechanik\xc5\xb3 grup\xc4\x97 tuoj pat \xc4\x97m\xc4\x97si statybos darb\xc5\xb3. 1951 m. \xc5\xbeiem\xc4\x85 sklandytuvas buvo u\xc5\xbebaigtas ir pavadintas M-1 (Mechanikas-1). Entuziastai \xc4\xafsigijo gumos amortizatori\xc5\xb3 ir prad\xc4\x97jo skraidyti vir\xc5\xa1 Nemuno pakran\xc4\x8di\xc5\xb3. Nors sklandytuvas patyr\xc4\x97 avarij\xc5\xb3, buvo sulau\xc5\xbeytas, bet ir v\xc4\x97l suremontuotas pa\xc4\x8di\xc5\xb3 student\xc5\xb3-sklandytoj\xc5\xb3 j\xc4\x97gomis._NEWLINE_Po kurio laiko br\xc4\x97\xc5\xbeiniuose, o po to ir nat\xc5\xabroje gim\xc4\x97 kitas A. Kuzmicko konstrukcijos mokomojo tipe sklandytuvas M-2 su pusiau dengta gondolinio tipo piloto kabina. Su juo taip pat buvo skraidoma Kulautuvos \xc5\xa1laituose, jis patyr\xc4\x97 dvi rimtesnes avarijas ir v\xc4\x97l buvo s\xc4\x97kmingai suremontuotas. Esant palankioms meteorologin\xc4\x97ms s\xc4\x85lygoms, pats autorius, taip pat sklandytojai in\xc5\xbeinierius V. Drupas, L. Aleksandravi\xc4\x8dius ir kiti juo i\xc5\xa1silaikydavo ore po kelet\xc4\x85 valand\xc5\xb3. M-2 ir M-1 \xc4\xaf or\xc4\x85 buvo pakeliamas amortizatoriumi._NEWLINE_Pirm\xc5\xb3j\xc5\xb3 laim\xc4\x97jim\xc5\xb3 padr\xc4\x85sintas, A. Kuzmickas suprojektavo savo pirm\xc4\x85j\xc4\xaf treniruo\xc4\x8di\xc5\xb3 sklandytuv\xc4\x85, \xc5\xa1auni\xc5\xb3j\xc5\xb3 KPI serijos sklandytuv\xc5\xb3 pradinink\xc4\x85. KPI-1 (Kauno politechnikos institutas \xe2\x80\x93 1) buvo didel\xc4\x97 paspirtis Politechnikos instituto sklandytojams. \xc4\xae or\xc4\x85 jis buvo keliamas savomis j\xc4\x97gomis sukonstruotu autoi\xc5\xa1vilktuvu. Po avarijos \xc5\xa1is sklandytuvas nebuvo atstatytas, o KPI-2 pasirod\xc4\x97 nevyk\xc4\x99s. Ta\xc4\x8diau KP-3 buvo vienas geriausi\xc5\xb3 aviakonstruktoriaus darb\xc5\xb3. Aptaki\xc5\xb3 form\xc5\xb3 KPI-3 \xe2\x80\x9eGintaras\xe2\x80\x9c pasi\xc5\xbeym\xc4\x97jo vikrumu, gerai kopdavo \xc4\xaf vir\xc5\xa1\xc5\xb3, Kulautuvoje vir\xc5\xa1 startaviet\xc4\x97s pakildavo net iki 1000 metr\xc5\xb3 auk\xc5\xa1\xc4\x8dio. Jis ilgai tarnavo instituto sklandytojams ir buvo tarsi specialiai sukonstruotas Kulautuvos s\xc4\x85lygoms. 1958 m. netoli Prien\xc5\xb3 A. Kuzmickas \xc5\xa1vent\xc4\x97 vien\xc4\x85 d\xc5\xbeiaugsmingiausi\xc5\xb3 savo gyvenimo \xc4\xafvyki\xc5\xb3 \xe2\x80\x93 \xc5\xbealiojoje vejoje po valstybin\xc4\x97s komisijos i\xc5\xa1bandymo stov\xc4\x97jo jo naujasis sklandytuvas KPI-5. Tai auk\xc5\xa1tos klas\xc4\x97s aparatas, turintis geras skridimo ypatybes, aerodinamines formas, suprojektuotas kartu su KPI aukl\xc4\x97tiniu in\xc5\xbeinierium S. Jonu\xc5\xa1oniu, kuris atliko didel\xc4\x99 dal\xc4\xaf aerodinamini\xc5\xb3 ir atsparumo skai\xc4\x8diavim\xc5\xb3, labai daug padirb\xc4\x97jo su projekto br\xc4\x97\xc5\xbeiniais. Tai buvo paskutinis A. Kuzmicko konstruktorin\xc4\x97s veiklos vaisius, nes Respublikoje atsirado nema\xc5\xbeai puiki\xc5\xb3 tarybin\xc4\x97s ir u\xc5\xbesienines konstrukcijos aparat\xc5\xb3.'